5
Histoliya ya Adamu na vanu va nnukolo lwake
(1 Mahiku 1:1-4)
1 Aino njo histoliya ya Adamu na vanu va nnukolo lwake. Nnungu pavaumbile vanu, ávaumbile malinga mwavelelee mwene Nnungu. 2 Ávaumbile nnume na mmahe, nkuvabaliki, nkuvachema lina, “Vanu.”
3 Adamu panavele na vyaka myamoja salasini, nkummaleka mwana ánavele mwavelelee mwene mwalehu, nkunchema lina Seti. 4 Bada ya kummaleka Seti, Adamu nkuikala vyaka myanane. Na muvyaka anevyo, Adamu ánivaveleka vana vanji vachilume na vachimahe. 5 Bahi Adamu áikele myaka myatisa salasini, nkuhila.
6 Seti panavele na vyaka myamoja na tano, nkummeleka Enoshi. 7 Bada ya kummaleka Enoshi, Seti nkuikala vyaka myanane na saba. Na muvyaka anevyo, Seti ánivaveleka vana vanji vachilume na vachimahe. 8 Bahi Seti áikele vyaka myatisa kumi na mbili, nkuhila.
9 Enoshi panavele na vyaka tisini, nkummaleka Kenani. 10 Bada ya kummaleka Kenani, Enoshi nkuikala vyaka myanane kumi na tano. Na muvyaka anevyo, Enoshi nkuvaveleka vana vanji vachilume na vachimahe. 11 Bahi Enoshi áikele vyaka myatisa na tano, nkuhila.
12 Kenani panavele na vyaka sabini, nkummeleka Mahalaleli. 13 Bada ya kummaleka Mahalaleli, Kenani nkuikala vyaka myanane alubaini. Na muvyaka anevyo, Kenani nkuvaveleka vana vanji vachilume na vachimahe. 14 Bahi Kenani áikele vyaka myatisa na kumi, nkuhila.
15 Mahalaleli panavele na vyaka sitini na tano, nkummaleka Yaledi. 16 Bada ya kummaleka Yaledi, Mahalaleli nkuikala vyaka myanane salasini. Na muvyaka anevyo, Mahalaleli nkuvaveleka vana vanji vachilume na vachimahe. 17 Bahi Mahalaleli áikele vyaka myanane tisini na tano, nkuhila.
18 Yaledi panavele na vyaka myamoja sitini na mbili, nkummeleka Henoko. 19 Bada ya kummaleka Henoko, Yaledi nkuikala myaka myanane. Na muvyaka anevyo, Yaledi nkuvaveleka vana vanji vachilume na vachimahe. 20 Bahi Yaledi áikele vyaka myatisa sitini na mbili, nkuhila.
21 Henoko panavele na vyaka sitini na tano, nkummeleka Mesusela. 22 Henoko ávele munu ánavele pepi namene nawi Nnungu. Bada ya kummaleka Mesusela, Henoko nkuikala vyaka myatatu. Na muvyaka anevyo, Henoko nkuvaveleka vana vanji vachilume na vachimahe. 23 Bahi Henoko áikele vyaka myatatu sitini na tano. 24 Henoko ávele munu ánavele pepi namene nawi Nnungu, na ániwalawala, kwa kuva, Nnungu ánintwala.
25 Mesusela panavele na vyaka myamoja samanini na saba, nkummaleka Lameki. 26 Bada ya kummaleka Lameki, Mesusela nkuikala vyaka myasaba samanini na mbili. Na muvyaka anevyo, Mesusela nkuvaveleka vana vanji vachilume na vachimahe. 27 Bahi Mesusela áikele vyaka myatisa sitini na tisa, nkuhila.
28 Lameki panavele na vyaka myamoja samanini na mbili, nkummaleka mwana wa chilume. 29 Lameki nkuchidoni,“Ayu mwana nìmbenchema lina Nuhu,* kwa kuva àmbetutuja mitima ing'anya ya madengo lakamajanga latukola kwa makono letu muulongo auno waulanite Yahwe.” 30 Bada ya kummaleka Nuhu, Lameki nkuikala vyaka myatano tisini na tano. Na muvyaka anevyo, Lameki nkuvaveleka vana vanji vachilume na vachimahe. 31 Bahi Lameki áikele vyaka myasaba sabini na saba, nkuhila.
32 Nuhu panavele na vyaka myatano, nkummaleka Shemu, nkummaleka Yafeti, nkummaleka nawi Hamu.
* 5:29 Mana ya lina Nuhu nni, kutuja ntima.